ПРИЯТЕЛИ НА АНТРОПОСОФИЯТА - ЕЗОТЕРИЧНИ ИЗСЛЕДВАНИЯ • Виж темата - Тайните братства-Трета лекция\nДата и час: Сря Дек 19, 2018 4:15 am\nТайните братства-Трета лекция\nЗаглавие: Тайните братства-Трета лекция\nПубликувано на: Вто Дек 13, 2011 4:29 am\n(3) Погрешно и правилно използване на езотеричното знание\nДнес искам да направя различни коментари по въпросите, които бяха споменати напоследък, и да запълня някои празноти. Ако внимателно следите съвременните тенденции, сте отбелязали чувството, че мислите, впечатленията и импулсите, които продължително време бяха считани за тъй „великолепен прогрес“, вече не са способни да ни помогнат да се справим с непосредственото бъдеще. Вчера един от нашите членове ми даде един брой на „Франкфуртер Цайтунг“ от миналата сряда, 21 ноември. Там се изказваше един много учен господин… Той трябваше да е много учен, защото е не само доктор по философия, но също така и доктор по теология, а също и професор, така че, разбира се, е много умен човек. Той е написал статия, която разглежда всякакви духовни нужди на настоящето, и в нея се казва:\n„Преживяването на форма на съществуване, която лежи отвъд нещата, не изисква набожно посвещаване или религиозна оценка, понеже самото то е религия. Ние се стремим не да почувстваме и да схванем някакво особено съдържание, а великото Ирационално, което лежи скрито зад цялото съществуване. Всеки, който направи контакт с това, така че да блесне божествената искра, преминава през много важна опитност, която може да бъде наречена първична опитност. Който преживее това единствено нещо, както и всичко, което задвижва същата тази жизнена вълна, се прониква – нека използваме любимия съвременен израз – с чувство за космично съществуване.“\nИзвинете ме, че прочетох това. Цитирах го, за да ви представя един знак на времето, а не за да будя у вас каквито и да било великолепни идеи:\n„Космическата религиозност се ражда всред нас, а колко силно е желанието за това – личи от явното разпространение на теософското движение, което се заема с откриването и разбулването на фазите на този живот отвъд сферата на сетивата.“\nНаистина няма как да не се натъкнем на всички тези глупави идеи, но ще се съгласите, че статията е забележителна като симптом на времето! Той продължава:\n„В тази космическа набожност не става дума за мистицизъм, който се отклонява от света… (и т.н.)“\nМного е трудно да се открие нещо умно във всичко това, но щом като е написано от мъж с всички тези (академични) степени, човек може да предположи, че в нея има някаква интелигентност! В противен случай ние трябва да я приемем като неясно заекване на учен мъж, който е достигнал до смъртния край на собствения си път и сега се чувства подтикван да привлече вниманието към нещо, което със сигурност съществува и очевидно му се представя като не напълно недостижимо.\nНяма причина такива забележки да ни задоволяват. Преди всичко ние трябва да внимаваме – да не се оставим да ни приспиват в удобна дрямка, че нещо велико стои зад научно-духовното движение. Това наистина би било вредно. Хората, които пишат по този начин, често са твърде доволни, че са го написали. С тези мъгляви мисли те насочват към нещо, което се опитва да си прокара път в света, но те са твърде самодоволни, за да навлязат в сериозното изследване, което изисква Духовната наука.\nВ никаква степен такива писания не трябва да оказват влияние върху човешките умове, ако искаме да се внесем реалност и яснота за тенденциите на времето, така че то да бъде оздравено. Разбира се, много по-лесно е да се говори за това „надигане“ на „космическо чувство“, отколкото да се обърне сериозно внимание на нещата, които знаците на времето изискват и които трябва да станат известни на човечеството.\nПо тази причина ми се струва необходимо да повторя тук забележките, които направих в публичните лекции и които отново ще подчертая сега – а именно за разликата между изхабените идеи, които ни доведоха до тези времена на световна катастрофа, и идеите, които трябва да обхванат човешките души, ако искаме да постигнем реален прогрес.\nДревната мъдрост, която е превела човечеството до нашето време, може да породи хиляди конгреси, национални конференции, световни конгреси и т.н. Могат да се основат хиляди и хиляди организации. Но на нас трябва да ни е ясно, че всички тези конгреси и организации няма да постигнат нищо, ако през тях не протече жизнената сила на Духовната наука. Това, което липсва на хората днес, е смелостта да се впуснат в действителни проучвания на Духовния свят.\nКолкото и странно да звучи, ще го кажа – като първа стъпка няма нищо по-необходимо от разпространението в най-широки кръгове на малката брошура „Човешкият живот в светлината на Антропософията“. (ZIP, 3 MB) Тогава би се направило нещо, за да се пробуди знанието за връзката между човека и космическия ред. Брошурата привлича вниманието към това знание, като посочва в конкретни термини как през годината Земята претърпява промени в състоянието на съзнанието и т.н. Това, което е казано в тази брошура и в тази лекция, е напълно съобразено с нуждите на нашето време. Да се приеме това, би означавало повече от всичките тези празни приказки за „космическо чувство“, „надигане“ и пр.!\nСамо ми прочетох (откъси от статията) и не мога да се накарам да ги повторя – всичко е поднесено по толкова безмислен начин. Това не би трябвало да ни пречи да забелязваме такива неща: Те са важни и действителни. Това, което искам да разберете хубаво, е, че ние не бива да се заблуждаваме – ние трябва да бъдем абсолютно наясно какво искаме да вършим в името на Духовната наука.\nСега отново ще се обърна към факта, че в настоящата следатлантска епоха човечеството ще трябва да намира пътища да се справи с големите проблеми на живота, които в известен смисъл бяха забулени в мъдростта на миналото. Аз винаги съм привличал вниманието ви към тях. Един от тези големи проблеми ще бъде да се открие как етерните духовни сили да бъдат поставени в служба на практическия живот. В тази епоха ние трябва да разрешим проблема как да бъдат пренесени в машините излъчванията от работата на човешкия мозък: Как човешките същества ще трябва да влязат в отношения с една околна среда, която ще се механизира прогресивно.\nПреди седмица ви посочих колко повърхностно се гледа в някои части на света на тази механизация. Дадох пример как един американски начин на мислене се опитва да разпространи царството на машината върху самия човешки живот. Разказах за почивките, които са били използвани, за да направят определен брой работници годни да натоварят 47,5 тона, вместо едно много по-малко количество. Всичко това е просто прилагането на Дарвиновия естествен подбор върху човешкия живот.\nКогато подобни неща продължават, винаги се намесва желанието да се съедини човешката сила със силата на машините. Би било много погрешно да се противодейства на тези неща. Те няма да отпаднат: те са в ход. Въпросът е как и от кого ще бъдат приложени в хода на световната история – дали ще бъдат извадени на сцената от хора, които не постъпват егоистично и осъзнават великите цели на земната еволюция, тоест от хора, които желаят да използват тези събития за оздравяване на човечеството; или ще бъдат използвани от група хора, които имат свои собствени егоистични или групово егоистични цели. В това се състои въпросът.\nВъпросът не е какво ще се случи, понеже то непременно ще се случи. Въпросът е как точно ще стане – как ще се борави с тези неща. Спояването на човешките същества с машините ще бъде големият и важен проблем на оставащата част от земната еволюция. Аз често съм посочвал, дори в публичните лекции, че човешкото съзнание зависи от разрушителни сили. На публичните сказки в Базел на два пъти казах, че в нашата нервна система ние винаги сме в процес на умиране. Тези сили на смърт ще стават все по-силни и ние ще открием, че те са свързани със силите на електричеството и магнетизма, както и със силите, действащи в машините.\nЧовек ще бъде способен в известен смисъл да насочи намеренията и мислите си към силите на машините. Ще бъдат открити сили в човешката природа, които са още непознати – сили, които ще въздействат върху външното електричество и магнетизъм. Това е единият проблем – съединяването на човешките същества с машините; това е нещо, което ще оказва все по-нарастващо влияние в бъдеще.\nДругият проблем е свързан с призоваването на духовни сили в наша помощ. Това може да бъде направено едва когато назрее моментът и когато достатъчен брои хора бъдат правилно подготвени за него. Но ние трябва да стигнем до времето, когато ще започнат да действат духовни сили за управляване на живота що се отнася до болест и смърт. Медицината ще бъде одухотворена. Още веднъж – въпросът е дали този проблем, както първия споменат, ще бъде разрешен по егоистичен начин от отделни индивиди и групи (или ще бъде разрешен алтруистично).\nТретият голям въпрос засяга начините на мислене относно човешкото раждане и възпитание. Говорили сме колко конгреси на тази тема са вече проведени и как в бъдеще ще бъдат въведени материалистични форми на науката, които влияят на възпроизвеждането и връзката на мъжа и жената. Тези неща показват голямото значение, което се придава на този процес на възпроизвеждане и развитие.\nЛесно може да възникне въпросът: Защо тези, които притежават правилното знание по тези проблеми, не го прилагат? За в бъдеще ще се изясни какво е положението на нещата по отношение на това приложение и кои са силите, които дори сега се противопоставят, например на финансирането на одухотворената медицина или на одухотворения икономически живот. В настоящия момент всичко, което може да бъде направено, е да се говори за тези неща, докато хората (тези от тях, които са готови да ги приемат неегоистично) ги разберат в достатъчна степен. Има хора, които мислят, че вече са много напреднали, но възникват редица спънки от обстоятелствата на днешния живот. Тези обстоятелства ще бъдат превъзмогнати по правилен начин само ако разбирането отива все по-надълбоко и ако поне засега се въздържаме от постигане на практическото приложение в по-голям мащаб.\nНещата са се развили по такъв начин, че някой може да каже: Малко се знае за всичко, което стои зад старите атавистични търсения, когато продължават до 14 и 15 век. Хората разказват много за старата алхимия – понякога те напомнят за създаване на хомункулус и т.н. Но повечето от тези приказки пропускат целта. Ако хората разберат какво е било казано за сцената с хомункулуса във „Фауст“, те щяха да са по-добре информирани. Същественото е, че от 16 век насам над тези въпроси беше спусната мъгла. Те бяха оттеглени в задния план на човешкото съзнание.\nПреобладаващия закон тук е законът, който управлява ритмичната смяна на будното състояние и сън при човека. Точно както човек не може без сън, човечеството не може да мине без съня по отношение на духовното знание, с който е белязан целият период от 16 век насам. Човек трябваше да заспи за духовното, за да може то отново да се появи в нова форма. Тези необходимости трябваше ясно да бъдат видени, но без да позволяваме те да ни потискат. Ние трябва ясно да схванем, че времето за пробуждането е дошло сега, че ние трябва да изиграем ролята си в него, че често събитията изпреварват нашето знание и че ние няма да разбираме случващите се край нас събития, ако не искаме да овладеем знанието и да действаме в съответствие с него.\nМногократно съм говорил, че някои групи работят езотерично (вътрешно, скришно) в различни направления. Най-напред беше необходимо практикуването на някои форми на знание (днес наричани с тъй неразбрани думи като алхимия, астрология и др.) да бъде преустановено, така че хората вече да не бъдат в състояние да различават душевния елемент във външната природа и определено да бъдат върнати назад към себе си. И за да могат да разбудят своите вътрешни сили, някои неща трябваше да се появят като абстракции. Сега тези неща отново трябва да приемат конкретна духовна форма.\nПрез последните векове три идеи възникнаха постепенно в абстрактен вид. Те бяха наименовани неправилно от Кант и правилно от Гьоте. Кант ги нарече Бог, Свобода и Безсмъртие. Гьоте ги нарече Бог, Добродетел и Безсмъртие. Ако надникнем в това, което се крие зад тези три думи, намираме, че същите думи се разбират абстрактно от съвременния човек (а са се разбирали) и по-конкретно (но също така и по-материалистично в стария атавистичен смисъл) до 14 или 15 век. Бяха произведени експерименти в стария стил: алхимиците се помъчиха да наблюдават процесите, в които работата на Бога би могла да се види. Те се опитаха да произведат философски камък.\nЗад всички тези неща стои нещо конкретно. Философският камък трябваше да направи човека способен да стане Добродетелен, но това беше мислено и в по-материален смисъл. То трябваше да доведе до изпитване една опитност на безсмъртие – да бъде поставен човек в такава връзка с космическото цяло, че той в себе си да изпита това, което лежи отвъд раждането и смъртта.\nВсички мъгляви идеи, с които хората днес се опитват да схванат тези неща, вече не отговарят на действителните намерения, каквито те са били тогава. Всичко стана абстрактно и съвременните хора говорят за абстрактни идеи. Те искат да разберат Бога посредством абстрактна теология, Добродетелта също като нещо абстрактно – колкото е по-абстрактно, толкова повече хората го харесват. Същото е при Безсмъртието: размишлението се обръща към въпроса какво в човека може да бъде безсмъртно. В първата си лекция в Базел казах, че този вид знание, което под името философия се занимава с въпроси като безсмъртие, е изнурен, недохранен вид знание. Това е просто друг начин за описание на абстрактните термини, с които тези въпроси се осветляват.\nВ някои западни братства обаче е запазена връзка със старата традиция и са направени усилия тя да се използва за егоистичните интереси на групата. Време е да се привлече вниманието към тези неща. Разбира се, ако от западен източник се каже нещо за Бог, Добродетел или Свобода и Безсмъртие, думите са употребени в абстрактен смисъл, но в кръга на посветените много добре се знае, че всичко това не е просто абстрактна спекулативна употреба. Що се отнася до тях самите, те търсят нещо много по-конкретно зад тези абстрактни формули и в собствените им школи тези термини са съответно преведени. Бог се превежда със Злато и се прави усилие да се достигне до онова, което се крие зад тайната на златото. Защото златото – представителят на слънчевата светлина в земната кора – всъщност крие в себе си една важна тайна. Златото се намира в същото материално отношение към другите вещества, както мисълта на Бога към останалите мисли. Единственият въпрос е какво е сторено с тази тайна.\nТова е свързано с егоистичната употреба на тайната на раждането и тук се търси истинското космично разбиране. Такова едно разбиране е било заменено за съвременните хора с чисто земно разбиране. Ако някой иска да изследва например как се развива ембрионалната жива клетка на животно или на човек, той я изучава през микроскопа и се занимава само с това, което стои там непосредствено под лещите му. Но това съвсем не е цялото нещо. Ще се разбере (и някои групи са вече много близко до това откритие), че работещите сили не се съдържат в клетката, а идват от Космоса и неговите съзвездия. Когато семето за живот се събужда, то го прави, понеже живото същество, което е подслонило семето, е получило сили – космични сили от всички страни на Космоса. И когато се извършва оплождането, резултатът зависи от това кои космични сили активно участват в този процес.\nЕдно нещо, още не видяно, ще бъде разпознато. Днес се смята, че ние имаме живо същество – да речем: кокошка. Когато в кокошката се появи за живот ново семе, биологът проучва как яйцето излиза от кокошката. Той търси вътре в самата кокошка силите, които причиняват растежа на семето. Това е безмислица. Яйцето не израства от кокошката – кокошката е просто субстрат за това. Силите на растеж работят от Космоса върху почвата, която е била подготвена в кокошката за зараждането на яйцето. Днес биологът вярва, че всички съответни сили могат да бъдат намерени на стъкълцето под микроскопа му. В действителност това, което той вижда там, зависи от звездните сили, работещи заедно по определен модел в дадена точка. Когато открием космичното в тази точка, тогава за първи път ние ще сме достигнали до реалността и истината: космичното цяло е това, което извиква яйцето в кокошката. Всичко това е свързано по-специално с тайната на Слънцето и казано със земни термини – с тайната на златото. Днес мога да ви дам само схематично указание за него. Тези неща ще се изясняват все повече с течение на времето.\nКогато в подобни школи се обсъжда добродетелта, наричат я просто „здраве“ и се опитват да узнаят как са свързани космическите съзвездия със здравето и болестта в човека. По този начин те успяват да познаят особените земни вещества, течностите и други подобни, които на свой ред са свързани с болестта и здравето. Ние ще бъдем свидетели как се развива (в известен смисъл) едно възходящо направление на материалистичното медицинско знание, но то ще почива на духовна основа. Оттам (от тези школи) също ще се разпространява идеята, че човек не може да стане по-добър, като учи всякакви видове етични принципи, а като поглъща например мед под еди кое си съзвездие или арсеник под някое друго.\nМожете да си представите как подобни идеи могат да бъдат използвани от егоистични групи за засилване на собствената им власт. Те трябва само да възпрепятстват другите да придобият това знание и това ще бъде най-доброто средство за владеене на голям брой хора. Те няма да се нуждаят от открито говорене за тези неща – ще бъде достатъчно (образно казано) да подхвърлят някоя нова мръвка. После ще намерят удобен случай да я подправят по подходящ начин и така ще са постигнали целта си – когато тези новости бъдат приети в материалистична светлина. Ние трябва да помним, че тези духовни потенциални сили са скрити във всяко материално нещо. Само този, който знае, че в действителност там няма нищо материално, а има само духовно – само той ще проникне зад тайните на живота.\nПодобни усилия се правят от същото място – да се постави въпросът за безсмъртието в материалистична рамка. И това може да бъде сторено, като се използват космическите съзвездия. Този метод, разбира се, не отрича безсмъртието, което е обект на толкова спекулации. Целта е осигуряване на безсмъртие от друг вид, а именно, като се създава една братска ложа, после (поне дотогава, докато животът може да бъде продължаван чрез работа над физическото тяло) се правят приготовления за подлагане на душата на такива експерименти, че тя да бъде способна да остане в ложата след смъртта. По този начин прибавя силите си към силите, с които ложата разполага. В тези кръгове безсмъртието се нарича просто „удължаване на живота“.\nЕстествено могат да се видят външни знаци за всичко това. Не зная дали някой от вас е забелязал една книга, която също дойде от Запад и причини известно раздвижване. Тя се наричаше „За безсмислието на смъртта“. Всички тези неща се движат от едни и същи среди. Те са още в началото си – всичко, открито от тях, се дължи в пълна тайна. От тези егоистични групи. Но тези неща са възможни наистина, ако бъдат оцветявани материалистично: ако абстрактните идеи за Бог, Добродетел и Безсмъртие се превърнат в конкретните идеи за злато, здраве и продължаване на живота. И ако това, което очертах като проблеми на петата следатлантска епоха, се използва за целите на някои егоистични групи.\nВиждате ли, това „космично чувство“, за което ученият професор и доктор по теология говори, винаги е било широко представяно на хората (и често, за нещастие, в егоистичен смисъл) като космическо знание. От векове науката е приковала поглед в земните процеси и пренебрегва всички най-значими явления, идващи отвъд Земята. Но точно в нашата пета следатлантска епоха тези извънземни сили от Космоса ще бъдат използвани. И точно както за един ортодоксален професор по биология е от основно значение да притежава най-мощния микроскоп и най-ефикасните лабораторни методи, така в бъдеще, когато науката бъде одухотворена, ще бъде от най-голямо значение дали някои процеси се извършват сутрин, вечер или по обяд, и дали на това, което е било направено сутринта, е позволено да му се въздейства по-нататък – например чрез една вечерна дейност или пък космичните влияния се прекъсват (парализират) от сутринта до вечерта. Процеси от този род по необходимост ще бъдат изяснени и ще вървят по реда си.\nЕстествено, много вода ще изтече, преди професионалните катедри и лаборатории, сега организирани в чисто материалистична партия, да бъдат предадени в ръцете на духовните учени. Но това заместване трябва да стане, ако човечеството не иска да затъне в по-нататъшен упадък. Например, ако е въпрос да се постъпи добре в непосредствено бъдеще, съществуващите лабораторни методи трябва да дадат път на методи, при които известни процеси да бъдат извършвани сутрин и прекъсвани през деня, така че космическото течение да минава през тях вечерта и пак да бъде ритмично възпирано сутринта.\nТака процесите ще поемат своя ход: някои космически въздействия винаги ще трябва да бъдат прекъсвани през деня и в тях ще бъдат внасяни космическите сутрешни и вечерни процеси. За това ще са необходими различни мерки. Трябва да схванете, че ако човек не може да извършва някаква обществена дейност във връзка с тези неща, всеки, който може, поне трябва да говори за тях. Обаче точно както златото, здравето и продължаването на живота са поставени на мястото на Бога, Добродетелта и Безсмъртието, така от същата (лява, черна) ложа ще бъдат направени ответни усилия да се работи не със сутрешните и вечерни процеси, а с други.\nНаскоро разказах как ще бъде направен опит да се отстрани Импулса на Мистерията на Голгота. На Запада ще се вмъкне друг импулс – нещо като Антихрист, а на Изток ще се направи опит да бъде парализирана проявата на Христовия Импулс през 20 век, като се отклони вниманието от идващия етерен Христос.\nТези, които ще са заети да представят един Антихрист за действителния Христос, ще се опитат да използват нещо, което работи чрез материалните сили, но в действителност може да работи духовно. Освен това те ще се стремят да използват електричеството и земния магнетизъм, за да въздействат навсякъде по света. Споменах как вътрешните земни сили се надигат в това, което нарекох човешки „двойник“ – тази тайна ще бъде открита. Американска тайна ще бъде да използват земния магнетизъм с неговата двойнственост север-юг и по този начин да изпращат по Земята направляващи сили, които ще имат духовни последици.\nПогледнете магнитната карта на Земята и я сравнете с това, което ви говоря сега. Наблюдавайте къде магнитната стрелка се отклонява на изток и на запад и къде не се отклонява. Аз мога само да ви загатна за всичко това. От определено направление на Небето непрекъснато действат духовните Същества и те трябва да бъдат поставени в служба на Земята. Понеже тези Същества, работещи от Космоса, могат да използват за посредник тайната на земния магнетизъм, за някои егоистични групи ще бъде възможно да застанат зад тази тайна и да извършат много неща, свързани със златото, здравето и продължаването на живота. На тях ще им бъде необходимо само да засилят своята колеблива смелост – но в известни кръгове това ще бъде сторено доста охотно!\nОт Изток ще бъде направено усилие да се засили това, което вече обясних. А именно да се поставят в служба на Земята едни Същества, които работят от противоположната страна на Космоса. В бъдеще ще се извърши голяма битка. Човешката наука ще се протегне навън, в космичното, но ще се опита да отиде там по различни пътеки. Задачата на добрата, здравословна наука ще бъде да открие известни космични сили, които да достигнат Земята чрез сътрудничеството на два космични потока – потоците на Риби и Дева. Ще трябва да се открие голямата тайна за това как влиянието, което работи откъм Риби като слънчева сила се обединява с влиянието, работещо откъм Дева. Ще бъде за добро, когато се открие как сутрешните и вечерните сили от двете страни на Космоса могат да бъдат поставени в служба на човечеството. (Виж диаграмата в края на лекцията.)\nТези сили обаче ще бъдат изтласкани встрани (изместени) от онези, които се опитват да постигнат своята егоистична цел чрез полярната двойнственост на положителните и отрицателните сили. Силите, които дават възможност на духовното да протича към Земята с помощта на положителен и отрицателен магнетизъм, идват от Близнаци: те са силите по пладне. В древни времена се знаеше, че в това са замесени космични влияния, а днес дори екзотеричните учени съзнават, че по един или друг начин зад Бизнаци в Зодиака лежи положителен и отрицателен магнетизъм. Целта ще бъде да бъде парализирано всичко, което би могло да се спечели чрез откриването на истинската полярност в Космоса – да бъде материализирано по материалистичен, егоистичен начин посредством силите, които протичат специално от Близнаци и могат изцяло да се поставят в служба на човешкия „двойник“.\nДруги братства, заети преди всичко с това да отвличат вниманието от Мистерията на Голгота, ще се опитат да използват двойнствеността на човешката природа – двойнственост, която в наше време обхваща човека като единство, но включва в него и неговата нисша животинска природа. В известен смисъл човешкото същество действително е Кентавър: неговата човешка природа почива на нисшата му животинска природа в астралната й форма. Това влияние заедно с двойнствеността в човека поражда двойнственост на сили. Тази двойнственост на силите ще бъде използвана специално от някои егоистични братства, главно откъм Индия и Изтока, за да заблуди Източна Европа, чиято задача е да направи подготовката за следващата – шестата или славянската следатлантска епоха. И това ще бъде направено с помощта на силите, въздействуващи от Стрелеца.\nДали човечеството ще завладее Космоса по неправилния двоен път, или правилно по единичния път – това е въпросът, който стои пред него. От това ще дойде истинското обновление на астрологията, която в старата си форма е атавистична и не може да просъществува. Мъдрите Същества от Космоса ще влязат в борбата – едната страна ще използва сутрешните и вечерните процеси по начина, който посочих: Западът ще предпочита обедните процеси, като ще прогони сутрешните и вечерните; а Изтокът ще предпочита среднощните процеси.\nХората вече няма да произвеждат веществата на базата само на химическото привличане и отблъскване, защото ще знаят значението на това, дали са направени при сутрешни и вечерни процеси, или в обедни и среднощни. Ще се знае, че такива вещества действат по съвсем различен начин на троицата Бог, Добродетел и Безсмъртие – златото, здравето и продължаването на живота. Когато силите на Риби и Дева действат съвместно (в сътрудничество), нищо лошо не може да се случи. Хората ще постигнат нещо, чрез което механизмът на живота ще се отдели, в известен смисъл от самия човек, но няма да допуска никаква власт, или господство на една група над друга.\nКосмичните сили, работещи в това направление, ще създават забележителни машини – не само такива, които ще облекчат човека в работата му, но те ще притежават известна интелектуална сила в самите себе си. А Духовната наука, която самата се простира към космичното, ще трябва да се погрижи за всички големи изкушения, идващи от тези машини-животни, които ще бъдат създадени от самия човек – да не им бъде позволено да упражняват вредно влияние върху него. По отношение на всичко това, основното е хората да се подготвят за него като не гледат на реалностите като на илюзии, а достигнат до истински духовен мироглед и разбиране на света. Да се виждат нещата такива, каквито са – много зависи от това!\nНо ние можем да ги видим такива, каквито са, единствено ако постигнем идеите на Духовната наука да въздействат върху действителността. През останалата част от земното съществуване мъртвите активно ще сътрудничат в най-висока степен и въпросът ще бъде в това КАК точно ще сътрудничат. Тук преди всичко, възниква голямото различие. От една страна поведението на хората на Земята може правилно да води сътрудничеството на мъртвите по такъв начин, че мъртвите да са дейни по собствен импулс – импулс идващ от Духовния свят, в който самите мъртви преживяват своите опитности. От друга страна обаче, ще бъдат направени много усилия мъртвите по изкуствени начини да се вмъкнат в човешкото съществуване. По косвен път чрез Близнаци мъртвите ще бъдат въведени в човешкия живот така, че човешките вибрации ще минават през механизма на машините и ще продължават да трептят там по съвсем определен начин. Космосът ще придава движение на машините по косвения път, който посочих.\nСъщественото ще бъде, когато възникнат тези проблеми, да не бъдат прилагани към тях неправилни методи, а свободно да се прилагат само онези елементални сили, които принадлежат на природата. Трябва много да се внимава да не се вкарат неправилни сили в царството на машините. В тази окултна област човешкият елемент не трябва да се свързва с машините по този начин, по който дарвиновата теория за естествения подбор се прилага, за да се определя работния капацитет на човешките същества.\nПравя тези забележки (те определено не изчерпват темата) с надеждата, че вие ще медитирате върху тези неща и ще се опитате да построите мост между тях и всички онези опитности в живота, с които човек може да се срещне особено в това трудно време. Вие ще видите как нещата стават ясни, ако ги съзерцавате в светлината, идваща от мисли като тези, които представих. Действителният проблем не е в това, че в наше време известни сили и съзвездия от сили са застанали едни срещу други, както винаги говорим във външния, екзотеричния живот.\nДействителният проблем е съвсем друг. Въпросът е в това, че един своеобразен воал се разстила върху истинските импулси, които са в действие. Някои човешки сили се използват за поемането на Ариманово-Луциферови импулси, които бяха оправдани по време на Френската революция и бяха също така представлявани от някои окултни школи, така че да се запази формата на обществото, която всички мислят, че е преодоляна от края на 18-ти век.\nВ наши дни воюват две сили. От една страна, това е силата, за която се вярва, че е преодоляна към края на 18-тото столетие, а от друга – силата, представляваща новото време. Разбира се, преобладаващото мнозинство от хората инстиктивно са привърженици на новото време. При все това, представителите на старите импулси от 18, 17 и 16 век се съединяват по изкуствен начин със силите, излизащи от някои братства, които работят за групови егоистични цели. Днес най-ефективният начин за установяване на власт върху толкова много хора, колкото е необходимо, е чрез икономическата зависимост. Но това е само инструмент. Действителният проблем е съвсем различен.\nДействителният проблем можете сами да го разберете от различните загатвания, които съм правил. Икономическият принцип е свързан с всяко нещо, което се стреми да привлече голям брой хора по целия свят в един вид армия, служеща на този принцип. Това са силите, които се противопоставят една на друга. И това показва кое е нещото, което действително се бори в света в наши дни. На Запад се намира принципът, който наистина е вкоренен в 18, 17 и 16 век, но който минава незабелязан, понеже се облича в революционни и демократични фрази. Той ги носи като маска и по този начин се стреми да спечели колкото е възможно по-голяма власт за себе си. Тези усилия са резултатни, ако колкото се може повече хора не се напрягат да видят нещата такива, каквито са, и в тази област си позволяват да бъдат приспивани отново и отново от заблуждението, че днес войната се води между Атлантата и силите на Централна Европа.\nВ действителност няма такава война. Единствено като се преодолее това заблуждение, може да се стигне до действителната борба, но върху нея може да бъде хвърлена известна светлина само ако се разглежда в тази линия, за която по някои съображения аз само намеквам. Ние би трябвало да направим усилия поне да не вземаме заблужденията за действителност. Така постепенно заблудата ще бъде разпръсната дотолкова, доколкото е нужно. Преди всичко ние трябва да се стремим да виждаме тези неща обективно – такива, каквито са.\nАко обедините всичко, което казах, ще видите, че една на пръв поглед случайна забележка, която направих по време на тези лекции, всъщност изобщо не е случайна. Когато цитирах онова, което Мефистофел е казал на Фауст („Виждам, че вие познавате Дявола“), ние, разбира се, не би трябвало да казваме това за Удроу Уилсън – това в никакъв случаи не беше случайна забележка – тя би могла да хвърли ярка светлина върху сегашното положение. Ние наистина трябва да гледаме тези неща обективно, без симпатия и антипатия.\nПреди всичко трябва да можем да разберем колко много неща зависят от положението и от способностите на индивида, понеже зад индивидуалните способности често стои нещо съвсем различно от онова, което е скрито зад положението в обществото. Попитайте се без предубеждение: Колко би струвал умът на Удроу Уилсън, ако той не беше президент на Съединените щати? Помислете каква щеше да бъде оценката, ако този ум имаше съвсем друго (обществено) положение – тогава биха се разкрили индивидуалните му способности! Положението има значение.\nТрябва да разберете, че няма смисъл от глупави приказки за „космическа религиозност“ или „колко е силен копнежът към нея“ или за „движението, което цели откриването и разкриването на кръговрата на живота зад сетивата“… Всичко това само забулва в мъгла нещата, които трябва ясно да бъдат изнесени в света и би трябвало преди всичко да бъдат внесени като практически морално-етични импулси в човешкия живот.\nАз мога само да ви дам указания. Оставям ви да строите върху тях собствената си медитация. Говорих афористично в много отношения. Но вие ще имате възможност да извлечете много неща от връзките, показани на тази рисунка на Зодиака, ако истински я използвате като тема за медитация.\nЗаглавие: Re: Тайните братства-Трета лекция\nПубликувано на: Сря Дек 14, 2011 11:35 am\n"Колкото и странно да звучи, ще го кажа – като първа стъпка няма нищо по-необходимо от разпространението в най-широки кръгове на малката брошура „Човешкият живот в светлината на Антропософията“. (ZIP, 3 MB) Тогава би се направило нещо, за да се пробуди знанието за връзката между човека и космическия ред. Брошурата привлича вниманието към това знание, като посочва в конкретни термини как през годината Земята претърпява промени в състоянието на съзнанието и т.н. Това, което е казано в тази брошура и в тази лекция, е напълно съобразено с нуждите на нашето време. Да се приеме това, би означавало повече от всичките тези празни приказки за „космическо чувство“, „надигане“ и пр.!"\nДобре дошъл, Георги !\nТук, където живея този начин на разпространение на информацията е особено "работещ" и популярен- с брошурки и листовки в бутици, кафенета, закусвални. За целта съществуват специални масички или етажерки, които посетителите редовно попоглеждат. Например на моето работно място има поне шест такива листовки в момента- будизъм, йога, конференции на розенкройцерите, срещи по психология (една инициатива на студенти), бароков концерт в една от катедралите и т.нат. Антропософи не съм срещала в нашия град, при все, че съм ги търсила съзнателно, техен център или група не съм открила.\nБрошурката, за която споменавате е много добра идея според мен !


ТПКИ "Добруджанка" - 60 години път от стоките за масова употреба в България до моделите за висша мода в Германия и Италия - Статии - Порталът на Силистра\nКатегория Общество, Разни, Технологии\nПубликувано 30 април 2014 г.\nВ първите години на 21-я век област Силистра е сред регионите в страната, където сигурно са закрити най-много заводи и цехове на глава от населението. Предвид конюнктурата, промените от планова към пазарна икономика, във връзка с демографския срив и в резултат на много други социални и икономически фактори. За радост обаче имаме и предприятия, които продължават своя път, започнат преди повече от половин век, когато се полагаха основите на тогавашното общество, ориентирано към социалните ценности, ставащи все по-модерни по света, с надеждата да се върнат като мислене и у нас. Сред тях е и ТПКИ "Добруджанка", която на 5 май т.г. достига своята кота "60". Седемчленен управителен и тричленен контролен съвет стоят в основата на ръководството на кооперацията, понастоящем със 156 член кооператори.\nЗа миналото и за настоящето на кооперацията разказва нейният дългогодишен председател Цветанка Христова.\n"Моето начало начело на ТПКИ "Добруджанка" е през 1987 г., но стартът на кооперацията е през м. май 1954 г. За създаването й вземат решение десетина души. Оттогава досега тя запазва името си - Трудово-производителна кооперация за инвалиди, което подсказва, че има социална цел, съхранена във времето. В годините назад сме стигали до 1 400 души - преди повече от четвърт век. В момента при нас работят 210 души, от които 80 са трудоустроени. Независимо от това продължаваме да бъдем сред големите предприятия в града. Произвеждаме по 100 000 броя облекла всяка година.\nв близост до някогашната Окръжна болница - сега МБАЛ - Силистра, и все още някои от цеховете там са действащи заедно със складовата база. Административно-производствената сграда на ул. "Д-р Анастас Янков" е изградена през 1974 г. През годините са й правени редица ремонти и подобрения, за да изглежда днес съвременно с осигурени условия за нормален производствен процес.\nПри полагането на основите ТПКИ започва с присъщите си за времето производства на оградна мрежа, плетени кошници, както и на детски облекла. До преди малко повече от 20 години "Добруджанка" работеше в тази област. По отношение да облеклата за деца в различните периоди сме били между 3-о и 5-о място в страната по обеми на производство. След 1989 г. започнаха редица промени, вкл. и преминахме към пазарно стопанство. Преориентирахме се към свиване на детското производство и се ориентирахме към производство на дамски облекла. Целият този процес се разви до 2008-2009 г., когато окончателно приключихме с детските облекла. Отбелязваме обаче, че през тези 6 десетилетия неизменно е и производството на опаковки от велпапе и картони, но вече при съкратени обеми предимно за местни нужди.\nОцеляваме благодарение на конфекционното си производство и от контактите си с чуждестранни партньори благодарение на производство по системата "ишлеме",\nт. е. чрез изработки с материали на клиента и заплащане на парче. Този вид сътрудничество е много успешен за нас. Нашата политика е да работим с партньори в дългосрочно взаимодействие, поради което работим по около десетина години с едни и същи поръчители от Германия и Италия. Преустановявали сме връзки с фирми, ориентирали се към пазара в Китай. Междувременно "Добруджанка" израсна и вече работим на терена на по-високите ценови категории. Преди произвеждахме дрехи за масова употреба, а сега изработваме модели за висша мода. Разполагаме и с модерен робот за кроене.\n"Добруджанка" има много посоки за подготовка на свои кадри, но предимно го прави на своето място. Хората с опит на други места по-лесно се напасват в нашата "къща", но ние успяваме да реализираме по-добра подготовка при нас. Стремим се да имаме свои кадри. Завършващите професионалните паралелки в гимназиите нямат желание да усвояват нашата професия, но това е характерно и за други отрасли, където се чувства глад за млади специалисти. Стажуват при нас, обаче е трудна реализацията им. Бригадите ни са такива, каквито бяха преди време. Нашата т.нар. "Младежка бригада" например бе създадена през 2 000 г. след курс на обучение с Бюро по труда - Силистра, в който участваха 50-60 души; тогава взехме на работа успешно завършилите. Прави впечатление, че в нашата кооперация хората са млади по дух - те умеят да работят, обичат и да се веселят.\nКак би изглеждала "Добруджанка" след десетина години? Поставено е добро начало, получено е перспективно развитие, през последните години е намерена и правилна посока. Трябва и занапред да се съхрани и развие традиционната за кооперацията екипност и добър колектив, за да продължи своето обновление. Честит празник на всички бивши и настоящи наши служители, работници и партньори!"


Phrozen Sonic 4K - Услуги за 3D печат и 3D дизайни, производство и прототипиране\nHome / 3D принтери / DLP/LCD принтери / Phrozen Sonic 4K\nPhrozen Sonic 4K количество\nИзпрати информация за продукт Phrozen Sonic 4K\nCategories:3D принтери, DLP/LCD принтериTags:3D принтери, DLP/LCD принтери, Phrozen, Sonic 4K\nОбем на печат 130 x 73 x 200 mm\nLCD резолюция 4К\nLCD размер Монохромен 6.1″\nВисочина на слоя 0.01-0.3 mm (10 – 300 микрона)\nТочност Z 0.010 mm (10 микрона), XY 0.035 mm (35 микрона)\nМакс. скорост на печатане 90 mm/h\nСвързаност RJ45, USB, WiFi\nСофтуер Chitubox V1.6.5\nРазмери и тегло с опаковка 230 x 260 x 460 mm 14.5 Kg\n1 x Phrozen Phrozen Sonic 4K\nSonic 4K предлага печат с много висока разделителна способност при 35µm и 722 PPI при висока скорост. С голяма площ за печат от 6.1” той създава изключително детайлни 3D модели, които съответстват на точния ви дизайн, независимо от размера на вашия модел. Phrozen Sonic 4K е професионална машина, двойно по-бърза от Sonic Mini 4K, изцяло метална и разполага с известната супер-стабилна z-ос на Phrozen, за да осигури прецизен, повторяем, тих и плавен процес на печат.\nПерфектният принтер за стоматологични и бижутерски приложения!\n4K разделителна способност. LCD екран с невероятно качесвто на печат с ултра висока разделителна способност 3840 x 2160 с точност по XY 35µm и 722 PPI (точки на инч), най-високата PPI плътност досега.\n6.1″ област на печат. Това е само с 0.6″ повече от моделите с 5.5 “LCD, които се срещат в повечето компактни 3D принтери, но това добавя повече от 20% обем за изграждане.\nМонохромен LCD екран: Отпечатва до 5 пъти по-бързо от традиционните 3D принтери, отнема само една секунда за отпечатване на слой, два пъти по-бърз от Sonic Mini 4K. Гарантирано 2000 работни часа за всички LCD екрани; Получавате безплатна 3-месечна гаранция за всички LCD екрани.\nПоддържа дистанционно предаване на файлове: Свързва се с вашия рутер директно чрез Ethernet, което ви позволява да изпратите файла си отдалечено и да започнете да печатате незабавно\nFormWare Phrozen Edition: Sonic 4K се предлага с професионален софтуер за 3D печат, който дава възможност на дизайнерите да работят ефективно, като осигуряват автоматично откриване на грешки и отпечатване на многоетажни структури, за да максимизират печата.\nВградени параметри за печат за стоматологично приложение: Работи с настройки за печат на смола от NextDent, Dreve, KeyStone, HarzLab, Enlighten & Dentona. Съвместим и със смоли от 385nm & 405nm\nВключен безплатен лиценз за Phrozen 3D Pro Slicer от FormWare. (на стойност 199 евро)\n*1 година гаранция с изключение на LCD екрана, FEP фолиото, ParaLED 3.0 матрицата, ваната, печатната платформа и SD картата.\nРазмери 23 × 26 × 46 cm\nРаботен обем 130 x 73 x 200\nТочност по X,Y ос 0.035 mm (35 микрона)\nНапишете първия отзив за „Phrozen Sonic 4K“ Отказ\nУлтразвукова вана 0.8 л\nPhrozen Sonic Mini 4K Phrozen Transform Fast 4K


Велинградски Темпо Новини - Плажът отново е ПОС \nБизнес: Плажът отново е ПОС\nПубликувано 2005-04-05 08:34:25 от темпо\nСъкращението “ПОС” означава публична общинска собственост. В такава бе преобразуван Централният минерален плаж с решение на Общинския съвет от 31 март. През 2000 г. тогавашният местен парламент извърши обратното преобразуване на Плажа - от публична в частна общинска собственост и обяви конкурс за стопанисването на обекта. Какво означава решението на настоящия Общински съвет? Според председателя Неджат Кехайов преотреждането на Плажа отново в ПОС означава, че емблематичният за Велинград спортен и курортен обект няма да може да се продава.\nПо време на дебата общинският съветник Иван Лебанов обяви, че сред велинградчани витае убеждението, че преобразуването на Плажа в ПОС означава, че той ще бъде отдаден на концесия (по закон обектите, които са ПОС, не могат да се продават, но могат да се дават на концесия за дългосрочно ползване). Г-н Лебанов предложи на съветниците да разсеят слуховете, като вземат принципно решение, че през настоящия мандат Плажът няма да се даде на концесия. Той посочи, че има други форми за поддръжка на спортните бази: в Пазарджик общината прави 3 плувни басейна по проект “Красива България”, в Сливен се прави лекоатлетическа писта за 1.5 милиона лева с пари от Министерството на спорта.\nПодобна бе и тезата на председателя на ПК “Делфин” Георги Костадинов: в Европа общините се стремят да запазват и да разширяват собствеността си, а спортните обекти са печеливши. Във Велинград обаче не се мисли в перспектива по отношение на спортната база и не се защитават интересите на общината.\nНикога не съм коментирал, че основен мотив за преобразуването на Плажа в ПОС е бъдеща концесия, подчерта временният кмет Атанас Водев като вносител на предложението. Данните сочат, че общинското предприятие “Спортни имоти и плажове”, което сега стопанисва Централния плаж, трупа годишна загуба от порядъка на 30 000 лева. Плажът е сред стратегическите обекти, за които общинарите трябва да вземат генерални решения. Въпросът е преди всичко икономически - трябва да се плащат таксите за вода към Басейнова дирекция (натрупаната за 2 години сума е над 87 000 лева). Изтичат и разрешителните за ползване на минералната вода, а занапред водата ще се отдава от държавата единствено на концесия. Трябва да погледнем цялата картинка и намерим най-изгодното решение, призова г-н Водев и декларира, че в процеса на обсъждане ще има допитване до спортните клубове и гражданите.\nЗа преотреждането на Плажа в ПОС гласуваха 21 съветници, само Г. Панов се въздържа.


Велинград - online - “Лепеница” посрещна първите гости, чака още много \nПубликувано 2010-09-14 08:44:44 от темпо\nКилометър след изхода на пътя Велинград - Сърница нова табелка гордо сочи: “Пещера “Лепеница” - 6 километра”. Най-големите дупки по стария път към Лепеница са запълнени с чакъл, а последните 2.2 километра пътят е горски, но храсталаците са надлежно почистени и достъпът на туристите е осигурен - и пеша, и с автомобил.\nНа 11 септември пещера “Лепеница” отново отвори врата и посрещна първите туристи - точно 5 десетилетия след официалното й затваряне през 1960 година. Интересът към събитието беше много голям, въпреки ситния и студен дъжд на място дойдоха любители на туризма - с велосипеди, с деца, с каски и с чадъри.\nВнушителен бе броят и рангът на официалните гости: зам.-министърът на икономиката, енергетиката и туризма Иво Маринов, депутатите от ГЕРБ Гинче Караминова и Ангел Даскалов, областният управител д-р Дончо Баксанов и заместничката му Ваня Минкова, началникът на Регионалния инспекторат на МОНМ Йордан Чалъков. В ролята на домакини бяха кметовете на Ракитово Емилия Еленкова и на Велинград Иван Лебанов. Присъстваха заместник-кметовете на двете общини и символичен брой общински съветници. Тук бяха основните “виновници” за отварянето на пещерата - хората от сдружение “Суткя” с председател Свилен Топчиев, който бе основният гид на първите посетители на “Лепеница”. Включи се активно и Съюзът на хотелиерите и ресторантьорите - Велинград с председател Златко Златанов, помагаха и от Туристическо дружество “Юндола 1919” начело с председателя Борис Голомехов.\nНова страница в развитието на двете общини след 50 години забвение - такава бе оценката на областния управител д-р Баксанов. Той посочи изключително кратките срокове, в които откриването на пещерата става факт: през февруари 2010 г. министърът на околната среда Нона Караджова е подписала заповед за отваряне на първите 600 метра, през март се проведе първата голяма работна среща в община Ракитово, а на 11 септември се прерязва лентата на стария-нов туристически обект.\nВелинградският кмет Иван Лебанов видя в това поредно потвърждение на максимата “Съединението прави силата”. Специалните му благодарности бяха към кметицата на Ракитово Емилия Еленкова, като г-н Лебанов припомни, че началото на идеята за отваряне на “Лепеница” са сложили заедно с нейния баща - покойния ракитовски кмет Ангел Говедарски. “Въпреки че пещерата е на територията на община Ракитово, ние сме най-доволни, защото тя е най-близко до Велинград”, каза кметът Лебанов.\nСлед прерязването на лентата дойде ред на най-интересната част - влизането в самата пещера. Районът около пещерата дни преди това бе почистен, поставена е мрежа на водо-охранителната зона, има импровизирани стълби до височината, където е входът на “Лепепница”. Специално за откриването вътре в пещерата бяха запалени свещи, тъй като тя не е осветена. Първи гост на “Лепеница” беше зам.-министър Иво Маринов, който разгледа голяма част от пещерата. Част от хората се отказаха още в първите метри, тъй като веднага след входа следва нисък участък, който изисква екипировка или поне задължителна каска. Занапред посещенията в “Лепеница” ще са само организирани и с водач-пещерняк, тъй като достъпните 600 метра от пещерата ще останат неосветени и минимално обезопасени.


Sapphire Eyes and Rubin Lips: Estee Lauder Sumptuous Extreme 01 Extreme Black\nИзлизайки следобяд, реших да сложа малко спирала и червило, за да не съм съвсем без нищо. Осени ме мисълта да ви покажа една от любимите ми спирали през последните няколко месеца, а именно Estee Lauder Sumptuous Extreme.\n(*снимката не е моя)\nПолзвам втора малка опаковка, която е 2,8 мл и беше подарък към списание Грация. Първата ми я подари моя приятелка миналото лято и още тогава ми хареса много. По-късно тази зима към Грация отново пуснаха спирали (подаръци) и едната беше точно тази на ЕЛ (за втори път, но първия аз не я взех, защото четката не ми допадна). Веднага изпратих позната да ми я закупи и понеже отидох да си я взема на 7 януари, когато ми е именния ден, пак ми я подариха.\nПреминавам направо към положителните качества:\n- не се рони, издържа ми по цял ден;\n- разделя миглите ми много добре;\n- извива и удължава;\n- ползвам я 3 месеца въпреки малкото количество\nНедостатъци за мен няма. Единствено като такъв бих посочила високата цена за нормалната опаковка от 8 мл, която струва около 65 лв по магазините. Лично аз бих купила няколко малки спирали отново, ако пуснат пак в списание Грация, но не и голяма. Имам друга любима и предпочитам да ползвам нея. Показвам как стои на моите мигли, снимах като оставих едното око без спирала, за да се види добре ефекта й. Сложих си много малко между другото и пак се получи добре. Придава много естествен завършек.\nВие успяхте ли да пробвате спиралата? Ако да, харесва ли ви?\nПубликувано от Sapphire Eyes and Rubin Lips в 22:58\neliz.hikmetova 5 октомври 2013 г., 17:57\nСега я имаше в ОК... взех си я, но още не съм я отворила, че имам няколко отворени и ми е жал. Твоето ревю ме обнадеждава :)\nIveta Ristanova 5 октомври 2013 г., 22:38\nМного е добра. Изхабих 3 опаковки. :)


Новини за 'украйна' - www.pariteni.bg\nСАЩ дават стотици милиони долари за превъоръжаване на Украйна\nСенатът прие законопроект за военните разходи през 2016 г., в който е предвидено отпускането на 300 млн. долара военна помощ на Украйна. Това съобщи посланикът на Украйна в САЩ Валерий Чалий. Според дипломата ...\nСветовната банка отпусна заем от $500 млн. на Украйна\nСветовната банка (СБ) одoбри отпускането на втори транш финансова помощ на Украйна в размер на 500 млн. долара. Както гласи съобщението на СБ, решението е било взето на заседание на съвета на директорите ...\nУкрайна мери мускули с Русия\nУкрайна спря да купува руски газ, защото получава по-евтин внос от Европейския съюз. Така Киев оказва натиск над "Газпром", който е принуден да свие производството. Украйна пък пести пари, а това може ...\nУкрайна каза НЕ на руския газ\nНафтогаз Украйна прекратява от 1 юли покупките на руски газ, поради липса на съгласие за цената му. Това се посочва в съобщение за пресата на украинската компания. „Във връзка с изтичането на 30 ...\nУкрайна фалира през юли според Goldman Sachs\nУкрайна ще пропусне плащане по облигации през юли, изпадайки в неплатежоспособност по дълг от около 19 млрд. долара, прогнозират от Goldman Sachs Group Inc. Правителството в Киев не успява да се споразумее ...\nЛавров: Украйна гласува за собствения си фалит\nРуският външен министър Сергей Лавров обвини Украйна, че подготвя собствения си фалит в изказване пред Държавната дума. Според Лавров, законопроектът, приет от украинския парламент във вторник, с който ...\nПренареждане на руските карти от Вашингтон\nСАЩ решително се намесиха в мирния процес в Украйна, който върви с посредничеството на Европейския съюз, пише The Financial Times. Изданието свързва оживлението на американската дипломация с...\nПорошенко: Украйна се намира във война с Русия\nУкрайна се намира в "истинска война" с Русия, която може да ескалира всеки един момент. Това заяви украинският президент Петро Порошенко в телевизионно интервю за BBC. Според него пленяването на двама ...\nКупиха ли американците Майдана?\nКупиха ли американците Майдана? За какво бяха похарчени 5 млрд. долара в Украйна? Докато едни смятат, че с тези пари е била платена и революцията в Киев, други категорично отхвърлят подобни спекулации. ...\nЕвропа отлага търговската сделка с Украйна, за да не дразни Путин\nКомисарят по търговията Сесилия Малмстрьом заяви, че планираното търговско споразумение между Украйна и Европейският съюз ще бъде приложено от началото на 2016 г. Руският президент Владимир Путин предупреди, ...


Обявиха изключително тревожна новина за всички българи! | Girl.bg\nОбявиха изключително тревожна новина за всички българи!\nМалко над 118 хил. души се разболяват годишно заради мръсния въздух и повишеното ниво на фини прахови частици (ФПЧ).\nДанните съобщи пулмологът д-р София Ангелова в студиото на „Тази събота” по bTV.\nПо думите й в периодите на силен ръст на замърсяването на въздуха се повишават и пациентите с белодробни проблеми. Тя е категорична, че начин за справяне със замърсяването е изграждане на повече зелени площи в града.\nЙоана Христова, зам.- кмет на София по екология, коментира, че проблемните периоди за градския въздух са обикновено през януари когато има натрупване на явления – мъгла в комбинация с битовото отопление, изгорели газове от колите и дори факта, че София се намира в котловина.\nПо думите й през лятото също има периоди с висока концентрация на ФПЧ.\nМерките, които Столичната община предвижда за борба със смога, засягат основно борбата с транспортните замърсители. „Една от мерките е системата за интелигентен трафик – зелени вълни, даване на предимство, за да не горят колите газове дълго на едно място”, посочи тя.\nХристова добави, че е залегнала и идеята да се плаща билет или спрямо времето за ползване на транспорта, или спрямо разстоянието. Идеите са предложени за обсъждане на сайта на общината. Зам.-кметът призова гражданите да дават активно идеи и да участват в мерките за контрол над замърсяването.\nМъжки облекла, пазете се, защото ние жените идваме!


Новини :: Зеленогорски блокира СДС и Кунева в съда 19min.bg\nЗеленогорски блокира СДС и Кунева в съда\nНайден Зеленогорски вчера блокира две партии наведнъж в съда. Въпреки че на 26 юни той подаде оставка като заместник-председател на СДС и напусна организацията, на 29-и той е упълномощил адвокат, който да блокира вписването в съда на временния предсадател Борис Марков. Заседанието беше вчера, а решението ще бъде взето на 18 юли.\nДотогава от името на СДС ще се подписва Мартин Димитров, който е бивш председател на Съюза. Цялата каша е застраховка в случай, че се провали изборът на Ваньо Шарков за шеф на сините. Той е кандидатът, подкрепян и от Димитров, и от Зеленгорски, както и от олигарха Огнян Донев. Ако той не бъде избран или бъде атакуван в съда, Димитров реално ще държи властта в СДС, ще блокира тотално партията и ще използва влинието си, за да я плячкоса Иван Костов.\nВсичко това обаче ще попречи за регистрирането и на партията на Кунева, коментират юристи. Там пък проблемът е, че Зеленогорски е член на ръководството, но то няма да може да бъде вписано, докато той жали в качеството си на заместник-председател на СДС.\nблокира, Зеленогорски, Кунева, СДС, съда\nКомандира заяви: Кунева е червена кукувица в синьото гнездо\n„Няма да се оттегля, защото оставам ...


Отровни гъби печурки : Готварски, кулинарни рецепти\nОтровни гъби печурки\nГъбите са вкусни и полезни и много рецепти могат да се приготвят с тях през цялата година. Малцина са тези щастливци, които познават диворастящите гъби, берат и приготвят вкусотии с тях. Много от нас купуват гъби от магазина, най-често това са печурка, бяла и кафява, кралска печурка, кладница. И се чувстваме спокойни и сигурни когато ги купуваме. У нас в големите вериги най-често печурките са внос от Полша или на родни производители.\nКогато избираме гъби в магазина най-често ориентир ни е цената, дали са на промоция, за някои рецепти има значение и размера, ако са за пълнени гъби – избираме по-големи, за супа – са подходящи по-дребните. Важен момент е как са съхранявани гъбите преди да ги купим и след това как ние ще ги съхраняваме и колко време ще ги държим в хладилника преди да ги сготвим. И при гъбите важи правилото, колкото е по-пресен един продукт, толкова е по-полезен. Гъбите в хладилник се съхраняват в проветрив съд и далече от храни със силна миризма, защото лесно абсорбират миризми.\nОтровни гъби печурки от магазина?\nВсичко това ни е познато, докато на 15 юни не ни заля новината, че семейство се е натровило с гъби печурки, купени от магазин на голяма верига (Кауфланд), по-точно семейството е използвало само една по-голям гъба за да приготви заешка яхния, след което са потърсили лекарска помощ.\nКакво е развитието?\n•\tБългарската Агенция по безопасност на храните (БАБХ) ще подаде сигнал до европейските служби, тъй като съмнителните гъби идват от Полша. Първо обаче агенцията ще изчака токсикологичните резултати (отделна тема е как у къде у нас може да се направят такива изследвания).\n•\tСпоред изчисленията на „Кауфланд“, за пет дни в периода, когато пострадалите са закупили гъбите, от тях са били продадени 14 тона. Останалото количество е изтеглено от продажба. Сигнали за други пострадали до момента няма. От веригата съобщиха, че производител на губите е полската фирма East Mushrooms SP, а доставчик е „Русев и Русев-син“ ЕООД.\n•\tСпоред представители и на двете компании е невъзможно отровни гъби да се появят сред култивираните. От Полша коментират, че вероятно е станала грешка. Доставчикът Русалин Русев пък допуска, че е възможно някой да е подхвърлил отровна гъба, но това няма как да се докаже или опровергае.\nБългарски производители са категорични, че няма как при култивираното отглеждане на гъби да има отровни екземпляри.\nВъзможността една гъба да бъде потенциално отровна пот компост, мицел… е много малка.\n„Получаваме торбата, дезинфекцираме я, просто не е възможно да има зараза в самата торба, самия компост. Той е достатъчно добре обработен“, обяснява Милка Настанлиева, която се занимава с отглеждане на гъби.\nОт БАБХ коментираха, че когато отровна гъба стои в щайга при другите печурки, тя не може да ги зарази. (От опитни гъбари знам, че ако в торбата с ядливи гъби е имало отровна, по-добре да се изхвърлят всичките гъби).\nРазвитие на случая, 17 юни 2016 г. – Тримата души, които бяха приети в болница със съмнения за отравяне с гъби, може да са се натровили от друго. Това става ясно, след като в кръвта им е открит атропин. Изследванията са направени в „Пирогов”и доказват съдържанието на атропин в кръвта на пациентите. От болницата обаче не се ангажират да потвърдят, че отровата е била в гъбите, защото може да се съдържа дори в продукти като брашното например. Състоянието на натровените вече е стабилизирано.\nРазвитие на случая 22 юни 2016 г.\nОказва се, че семейството не се е натровило с гъби. „Категорично това не е гъбно отравяне“, твърди проф. Стоян Миланов, директор на „Пирогов”, където беше приет най-тежко пострадалият.\n„Всички пациенти са изписани, като мъжът, който беше приет при нас, на 21>06.2016 беше на контролен преглед. Състоянието му е добро”, заяви пред „Труд“ проф. Миланов. „Лекарската преценка на екипа на „Пирогов” на база клинична картина е, че не става въпрос за отравяне от гъби. Много вероятно е пациентите да са се натровили от примеси в подправките“, допълни той.\nПроф. Миланов поясни, че установеният токсин атропин в кръвта на заразените е потвърден и от лабораторията на Военномедицинска академия.\nПроби от партидата с полските гъби, които бяха спрени от продажба заради съмнения, че са отровни, са изпратени в лаборатория в Германия, уточниха от Агенцията по безопасност на храните. Резултатите се очакват до края на седмицата.\n« Посланици на здравето Целината помага за отслабване »


Малини се отглеждат почти всички градинари. Но не винаги получават богати добиви от вкусни, ароматни плодове. Растението е много чувствително към почвеното плодородие, но тъй като малините растат на едно място в продължение на няколко години, почвата се изчерпва.\nНовачките градинари са особено притеснени за това как се хранят малините и по кое време. В статията ще бъдат разгледани различните видове торове, правилата и дозите на приложение в различни периоди на вегетативно развитие.\nИма много торове, които малини обичат. Те се състоят от различни вещества и микроелементи, следователно ефектът върху растението ще бъде различен. Основната цел на приложението на торове е да насити почвата с хранителни вещества, да увеличи производителността му.\nТоплите са минерални и органични, има народни рецепти. Най-често градинарите от широка гама от минерални торове използват:\nСред органичните (органични) торове се предпочита:\nНякои градинари хранят малини:\nКомбинирани или сложни торове за малини в състава им имат набор от микроелементи, които се прилагат към почвата, докато обогатяват почвата и подхранват растенията.\nТакива торове се продават в специализирани магазини. Можете да закупите готови формулировки или да комбинирате сами, като използвате различни формулировки:\nВариант 1: суперфосфат 60 г + калиева сол 40 г + амониев нитрат 30 гр. Този комплексен тор се прилага сух през пролетта преди напояване.\nВторият вариант: оборски тор 1500 g + азот 3 g + калий 3 g + фосфор 2 г. Това е нормата на квадратен метър.\nЗа да помогне на градинарите снимка с изображението на мерки за торове.\nИзобщо не е трудно за опитни градинари да определят с появата на малина, чиито торове или химични елементи липсва растението, и което, напротив, е изобилно. Начинаещите, разбира се, нямат такива умения. Ще се опитаме да разберем, но какво трябва да се обърне внимание, за да не се бърка при избора на възможност за хранене на малини. В крайна сметка, основната задача на градинаря - да расте здрави растения.\nТака че, нека разберем болестите на малините, външния му вид с недостатъците или излишъка от микроелементи.\nТънки, отслабени издънки с малки листа.\nЛистата пожълтяват и вените остават зелени.\nПъпките растат твърде бавно, листата пожълтяват през лятото.\nОбрасли с пролетни листа не увеличават техния размер.\nЛистата станаха кафяви, сякаш бяха изгорени по ръбовете.\nЛистата са придобили неестествено разнообразие от тъмнозелен цвят. Заместващите издънки растат бързо, неудържимо. Реколтата намалява, плодовете се изсипват за зреене.\nКакто може да се види от таблицата, състоянието на растенията трябва да се следи, за да се предостави помощ навреме, за да се захранват необходимите торове. Важно е! Липсата на микроелементи, както и техният излишък, се отразяват неблагоприятно върху растежа на малините и неговия добив.\nЕто защо, въвеждането на всякакви превръзки трябва да се дозира.\nИ така, как да оплоди малини? Като правило, растението се подхранва под корена с течни или сухи превръзки. Но, според експерти, тази храна не е достатъчно малини. Какво става? Когато хранителните вещества се въведат в почвата, растенията, дължащи се на ботанически характеристики, нямат време да ги асимилират незабавно. Има много причини, но по-често неблагоприятните условия под формата на силен дъжд, излугване и изветряне предотвратяват усвояването на микроелементите.\nГрадинари с богат опит в отглеждането на малини се препоръчва да се провежда листата, особено през периода на плодните. В края на краищата, растенията са способни да абсорбират хранителните вещества не само от корените, но и от листните плочи.\nКакво е това хранене, каква е неговата характеристика? За тази процедура, разтворете тора, изсипете го в спрей бутилка и разпръснете малините отгоре надолу. Не се препоръчва превишаване на дозата. За листно хранене с малинови храсти можете да използвате едно от следните вещества, разтворени в 10 литра вода:\nмеден сулфат - от 3 до 5 g;\nборна киселина - от 10 до 15 g.\nНякои градинари настояват за дървесна пепел и разпръскват разтвора за засаждане с този разтвор. Листното хранене не само подхранва малините с хранителни вещества, но и спестява от някои вредители.\nИма готови препарати за листно подхранване на малини. Един от тях е Crystal Special. Състои се от микроелементи, необходими за растежа и развитието на растението. Порода строго според инструкциите: 30 грама средства на десет-литрови кофи.\nЗа половин месец преди първата реколта от малини е възможно да се проведе листно хранене с препарат като Crystalon Brown. Норма: 10 литра вода 20 грама.\nВнимание! Хранително пръскане на листата трябва да се редува с обичайното хранене.\nКристалът се използва при липса на вятър и дъжд. По време на работа трябва да се внимава за предпазване на откритите части на тялото.\nХарактеристики на пролетни превръзки\nПролетното хранене идва в края на април, първи май. След отварянето на малините след зимуването, плевелите се подрязват и се изкореняват, а почвата се разхлабва. След това можете да започнете да се храните. Много от начините на топ превръзки, ние ще разберем, отколкото да оплоди малина, какви средства са по-добри за използване?\nТечен тор. Към 10-литровата кофа с вода се прибавят 0, 5 кг тор. Разбъркайте добре и излейте под растенията. На квадратен метър легла най-малко 5 литра.\nКостюм и сух хумус. До 6 кг се разстила върху квадрат, поръсен с пръст отгоре.\nПилешки тор. Предварително 2 седмици преди храненето се приготвя инфузия. Разтворът се приготвя по следния начин: 1 част от инфузията + 20 части вода.\nМалина реагира добре на дървесна пепел. Той може да бъде направен или в суха форма, или като инфузия. Дървесната пепел не само подхранва растенията с калий, но и намалява киселинността на почвата.\nОт минерални торове през пролетта трябва да използвате амониев сулфат, поръсена на квадрат от 15 грама.\nС азотни торове трябва да бъдат внимателни: не повече от 15 грама на квадрат. В противен случай ще започне бързото нарастване на зеленината. Уреята също съдържа азот и е, според градинарите, най-добрият вариант за пролетното хранене на малини. Торът е разпръснат под храстите, една супена лъжица е достатъчна за квадратен метър. Някои градинари разпръскват урея преди снега да се топи в ивица по протежение на леглото. Храненето с малини завършва с мулчиране.\nДруг вариант е използването на карбамид. За 10 литра вода добавете лопата от пресен тор, карбамид в кибритена кутия. Съставът се смесва и напоява малини под храст.\nЗа комплексно хранене се използва 1 част от амониев нитрат и калиеви торове и 2 части суперфосфат. Десетлитровото поливане може да се нуждае от 100 грама смес.\nЗАБЕЛЕЖКА! Някои градинари се опитват да прилагат органични торове за торене, а не за минерални торове, но за пръскане с Crystal.\nСъвети за градинарство във видеоклипа:\nКакво ви трябва малини през лятото\nНовачки градинари често се интересуват от това, което да се хранят малини през лятото. До началото на периода на плодност малините вече имат време за частично консумиране на хранителните вещества, получени по време на пролетна превръзка. През юни се нуждае от сложен тор, който се състои от азот, калий и фосфор. Можете да използвате готови торове или да се готвите сами. Това ще изисква 10 литра вода:\nкарбамид - 40-50 g;\nкалиев сулфат - 60-70 g\nТози състав се излива под корените на малина. Можете да използвате тора за подхранване на листата. След това към разтвора се добавя борна киселина (10-15 g) и магнезиев сулфат (150 g).\nСъвет! По време на плодния период може да се извършва листно хранене с борна киселина и инфузия на дървени въглища.\nТочно такъв тор захранва малините след прибиране на реколтата. Ако не искате да използвате повторно минерални торове, налейте малинова инфузия от пепел: 2, 5 чаши на десет литра кофа с гореща вода.\nВнимание! Азотни торове, хумус, компост в края на плодните е по-добре да не се правят, в противен случай зърната на малината лоши.\nЛистната превръзка Crystalon не боли.\nХранят малини през есента\nКакви торове трябва да се правят под малините през есента?\nСъвет! Според схемата на подхранване за една година през есента, храстите се хранят с органични торове, през следващата година с минерални торове.\nНие предлагаме най-популярните формули:\nСмесете 300 г пепел и захар, 300 г тор, студентска креда - 3 броя. Сгънете в барел, добавете сено и трева. Долейте вода. Отнема около две седмици, за да се влее. За всеки десетлитров кофа се налива 0, 5 литра инфузия и се налива 3 литра под всяко растение.\nСуперфосфат (50 g) + дървесна пепел (стъкло) се излива в 10 литра вода. Това е състав от един квадрат.\n3 g цинков сулфат + 5 g манганов сулфат на десет-литрова кофа (норма на квадрат).\nНе пречи на мазнината за хранене с листа, например Crystalon.\nМалини се отглеждат в Русия от древни времена. Нашите предци не са имали възможност да използват готови минерални торове за хранене на малини. Те дойдоха с много пари, благодарение на които малината даваше богата реколта.\nЕто няколко варианта за народни превръзки:\nВземете равни количества коприва и черен оман. Добавете 10 литра вода. Настоявайте за слънцето за две седмици. В поливането може да се излее 1 литър инфузия и да се напълни кофата до ръба. Един малинов храст е достатъчно два литра.\nДобавете оборски тор (3 kg), пепел (1 чаша), коприва (1 kg) към контейнера. Налейте 20 литра вода. Оставете на слънце 7 дни. При развъждане се придържа към съотношението 1:10. Един малинов храст грабва половин литър тор.\nМалини обичат да растат в плодородна почва. С липсата на хранене, растението започва да страда, което се отразява негативно върху добива и вкуса на плодовете. Изборът на вида на тора зависи от градинаря. Основното е да се следи нормирането, да се хранят малините своевременно. Успех, градинари.\nКак да се хранят малини © 2017 - Април 2021


29.07.2021 - 19:55 /Редактирана: 29.07.2021 - 19:57/\nМладенов дебютира с успех и прати ЦСКА в трети квалификационен кръг на Лигата на конференциите.\nПри 11-метровите наказателни удари ЦСКА показа по-точен мерник и направи само един пропуск от четири изпълнения чрез резервата Ахмед Ахмедов, който стреля над вратата. Домакините от своя страна сбъркаха цели три пъти, като на два пъти Густаво Бусато отрази шутовете на Ткачук и резервата Шамбала, а Кейта стреля над вратата. Така, ЦСКА продължи към третия квалификационен кръг в турнира в дебюта на Стойчо Младенов, който се завърна наскоро за пети път начело на армейците. Следващият съперник на „червените“ в надпреварата ще стане ясен по-късно тази вечер, когато един срещу друг се изправят полския Погон Шчечин и хърватския Осиек. Първата среща помежду им завърши при нулево равенство.\nЦСКА ще бъде домакин в първата среща на евентуалния си съперник на 5 август, а реваншът е седмица по-късно. /БГНЕС


Невидимата война – дневник на коронавирусната година (1) - Габровски новини\nЗа истината публикува текст на Тони Николов от Портала Култура:\nСнимка: Наркологическая Клиника от Pixabay\nИзвънредното положение е не просто излаз от нормалната ситуация, то е специфичен разрез на времето, в което живеем. Възприемем ли карантината като „стоп-кадър“, би трябвало да признаем, че този „кадър“ прави очевидни доста неща, за които преди не сме си давали сметка.\nНад някои от тях – като „крехкостта на живота“ – често и охотно размишлявахме и то в литературно-философски план. Като „история“, състояща се от множество „истории“, случили се някъде „там“. Епидемията също бе част от тази „история“: като фон на средновековните хроники и на „мъртвешкия танц“ (Dance macabre), на „Декамерон“ на Бокачо, „Дневник на чумавата година“ на Дефо, „Пир по време на чума“ на Пушкин или разказите за „испанския грип“ след Първата световна война.\nНеща, случвали се някога, които в никакъв, ама в никакъв случай не биха могли да се случат с технологично развита и дигитална цивилизация като нашата! Е, да, някога е било „така“, се казваше с „историческо снизхождение“. Ала ето че\nсянката на масовата смърт, прогонена преди 75 години от Европа, пак легна отгоре ни,\nзапочвайки да коси из Европа най-възрастните и най-уязвимите. И каквото и да си говорим, към каквото и да се устремени мислите ни и обществените и медийните ни дебати, те неизбежно придобиват характера на „дневник от коронавирусната година“. И тъй като не съм вирусолог, ще водя бележките си като културолог, търсейки паралели и базирайки се на дългогодишните си занимания с медиевистика и четенето на „чумни хроники“. „История“, предполагаща особен разрез и прочит на настоящето.\nКакво смайва най-много в момента, в онова, което наблюдаваме край нас? Това че политика и епидемиология неизбежно се смесват. И няма как да не е така.\nXXI в. трябваше да е век на изкуствения интелект, на иновациите, на неудържимия икономически и научен прогрес, на дигиталната икономика и електронното управление. Ала ето че една „класическа епидемия“, без изобщо да я банализирам или подценявам, една масова епидемия, с каквато човечеството се е сблъсквало нееднократно през вековете, бързо ни смачка фасона.\nТя ни върна поне век назад. Постави на колене високотехнологическата ни цивилизация и ни преподаде конкретни уроци, които ще трябва тепърва да учим в „деня след“ Когато и да е той.\nКаква е най-първата равносметка?\nЧе „невидимият враг“, този връхлитащ вирус, няма как лесно и бързо да бъде пометен от някаква „невидима“ (или дигитална) ръка, както напомнят тези дни вирусолозите, опитвайки се да ни обяснят, че няма чудодейно лекарство. И че за момента не може да се каже много, защото се знае малко.\nА пък най-сигурната санитарна мярка наистина смайва, тя допълнително смачква фасона на технологичното ни развитие – да мием многократно ръцете си със сапун и топла вода.\nСякаш наистина се връщаме век назад. Дори по-рано. Лично мен това ме връща към докторантските ми семинари в EHESS в Париж и срещите ми с големия френски историк Жан-Пиер Губер, който изнасяше специален курс върху „Раждането на хигиената“.\nДа не си мислите, че задължителното миене на ръцете с топла вода и сапун е от толкова отдавна? От Жан-Пиер Губер знам, че то масово навлиза в Европа едва в края на XIX в., почти с появата на новата българска държава. Първо се въвежда в Австроунгарската империя, сетне във Франция и Германия.\nИмето на първопроходеца, въвел тази задължителна санитарна мярка, е д-р Игнаций Земелвайс,\nунгарски предшественик на Пастьор, който през 1846 г. така предотвратява няколко епидемии, върлуващи сред родилките във Виенската болница. Доктор Земелвайс прави щателно проучване, „обследва“ ситуацията и стига до извода, че господа студентите и близките, посещаващи клиниката, внасят там заразите, които рязко вдигат смъртността. Той въвежда задължителното измиване на ръцете със сапун и стоплена вода, с което ситуацията е овладяна. Същата мярка, с не по-малък успех, преборва още няколко епидемии от зарази и започва масово да се прилага в градски условия (които поради струпването на хора са и най-епидемиологични).\nОттам и ритуалното поливане на госта в леген, докато той си измие ръцете със сапун – ритуал на прогреса от края на ХIX в., далеч по-ефикасен от всякакви „мокри кърпички“ в технологичния ХХI в.\nИ още за старите предизвикателства пред новия XXI в. Казвам стари, защото удивително добре познати се оказват и лекарствата, които помагат в борбата с коронавируса. Замислете се само: парацетамолът, чиято по-стара версия помним от деца – като амидофен. Хлорохинът, ползван от всички околийски и санитарни власти срещу маларията между двете световни войни навсякъде в Европа, включително в България. Маските с марли, които днешната европейска промишленост тепърва се учи да шие. Най-смайващи за мен продължават да са снимките не само от българските аптеки, но и от тези във Франция, Италия и Испания, където четем: „маски няма!“.\nСмайващо е как с претенциите си да е фар от Първия свят,\nЕвропа внася жизненоважни медицински субстанции от развиващите се страни\nи е толкова зависима в доставките си за тези базови лекарства от Китай, Индия и Пакистан. Днес фабриките за висша мода в Европа тепърва се учат да разкрояват и шият маски. В моите детски спомени във всеки лекарски кабинет висяха марлени маски, които се използваха в грипно време, дори бабите ни имаха такива, скътани в скрина. Спомен от „испанката“.\nЕдна възрастна жена тези дни ме подсети и за „кръщелните лъжички“. Всяко бебе при кръщаването си задължително получава в дар сребърна (често поименна) лъжичка, с която го захранват индивидуално и която ползва само то. Друг съществен опит от епидемиите и „испанския грип“, който изобщо не е „празна традиция“.\nВ момента парфюмерийната промишленост в Европа пък започва да произвежда дезинфектанти. Историята на „кьолнската вода“ или на „одеколона“ е особено показателна в това отношение и едва ли има смисъл да я разказвам тук. Ала тя също е част от „аромата на времето“.\nДнес много – и заслужено – се пише и говори за „хората на първа линия“. За тези, които поемат удара на „невидимата напаст“, правейки щит около останалите с телата си.\nОсвен героите на тази „първа линия (лекари, сестри, аптекари, полицаи и др.) струва ми се, че трябва да се замислим и за онези от „втора линия“ (за шивачките в Калофер и другаде, за касиерките в супермаркетите, изложени с часове на опасност, за\nслужителите, които дезинфекцират обществения транспорт, за социалния патронаж,\nкойто прави всичко възможно възрастните хора да не напускат домовете си и да оцелеят). Дано някоя вечер има аплодисменти за тях.\nВойната – била тя и „невидима“ – е особена взаимовръзка между фронт и тил. Нека не го забравяме.\nДнешният страх е проекция на страхове, познати от Средновековието: черната чума от 1348 г. идва от Близкия изток, за да удари Медина и Марсилия. Ала след нея има поне още четири големи зарази. И тук няма как да не си спомня за „Хрониката“ на парижкия монах кармилитан Жан дьо Венет (1307-1369), от чиито описания на епидемията гърлото просто се свива: той педантично описва как на много улици в Париж от двайсетина души живи остават само двама; как телата на покойниците биват зашити в зебло и изнасяни от домовете с каруци.\nМасовата зараза е градски феномен, дължащ се до голяма степен на пренаселеността.\nЗатова и „социалната дистанция“ – тогава, а и сега – е толкова важна мярка.\nВ Елзас или в Нормандия си отива около 70-80 % от населението. Имената на най-пострадалите градове и днес ни звучат „странно познато“ от френските новини – Мюлюз, Колмар. Особено стряскащо е описанието на Жан Басен как хората през XIV в. панически напускат Нормандия: Мнозина се довериха на морето, за да избягат било в Бретан, било в Англия, ала трябваше да вкусят от тъжния хляб на смъртта в морските дълбини, или пък, вече заразени от своите болни спътници, да погинат, още преди да стигнат обетованите брегове.\nВинаги при подобни случаи данните се оспорват. Бил съм на семинари на медиевисти, ученици на Жорж Дюби, които хладнокръвно разпердушинваха прочутия „Дневник на парижкия буржоа“, воден между 1405-1419 г. В този анонимен дневник се настоява, че само в периода между 8 септември и 8 декември 1418 г. заразата е покосила във френската столица 100 000 души (при 200 000 население). Навремето подобни спорове ми изглеждаха въпрос на статистика. Днес статистиката се чете другояче, като въпрос за оцеляването.\nНай-яростни спорове в средновековните „чумни хроники“ се водят по това „кого удря заразата?“. Нека пак припомня, че поне до XIX в. „чумата“ е събирателно наименование за всяка вирусна епидемия, покосяваща масово населението.\nИ така, казват ли ни нещо тези спорове за днешните „рискови групи“? В средновековната медицина господства убеждението, че заразата поразява най-силно двете крайности – „благородните по темперамент“ (сангвиниците), както и „най-меланхолните“ (поетите по душа), които е най-добре да следват строга карантина вкъщи.\nСамият аз бях смаян, когато разбрах, че\nпрез Средновековието има над 300 медицински трактата, посветени на заразите.\nСред тях особено се откроява Compendium epidemiae (писан през октомври 1348 г.). В него, а и в други подобни трактати се въвежда едно важно разграничение – дали епидемията се разпространява по въздуха, или не. Папският лекар Ги дьо Шолиак има конкретни размисли в тази насока, без да са запазени препоръчваните от него санитарни мерки.\nИнтересното е, че през Средновековието размишляват не толкова за „дистанцията“ на отстоянието между хората, колкото дали има „инфектирани зони“ в самия въздух. И в тази насока охотно прибягват до астрологията (поне тя ни е спестена напоследък), която пък очертава „зоните на взаимодействие“ в разваления въздух. Всичко било въпрос на съчетание на три планети (Сатурн, Юпитер и Марс), както и предстоящата поява на кометата. Разлистих тези дни медиевистките изследвания на Жоел Бланшар, Жан-Ноел Бирабен и Джовани Клерико по въпроса, но никъде не попаднах на ролята на „ретроградния Меркурий“. Това ще да е някакво днешно нововъведение.\nОсобено сериозна е връзката, която в Средновековието правят между края на заразата и глада и мизерията, които настъпват впоследствие. Жан дьо Венет е категоричен: „светът не излезе по-добър, а по-лош от бедствието“. Недоимъкът след епидемията е поразяващ:\nнавсякъде цените се удвояват – както за стоките, така и за храните.\nНастъпва „социален безпорядък“, с който властите навсякъде трудно се справят. Дезорганизира се и образованието, масово не достигат преподаватели, покосени от бедствието. Монахът кармилитан заключава: милосърдието оскъдня, безправието изобилства. След епидемията, пак според него, се случват множество необичайни неща: масово се раждат близнаци, дори тризнаци, а пък младенците най-често имат по 20 или 22 зъба в устата, вместо, както е нормално, по 32.\nГолемият трубадур Гийом дьо Машо също ни е оставил важно свидетелство: Петел вече не кукурига, за да извести часовете през нощта, агнето не следва майка си навсякъде, вълк дебне плячката си, окото човешко не се радва вече при вида на ширналите се зелени поля, нищетата се засилва навсякъде и поглъща народа… А по въпроса колко може да трае всичко това, друг съвременник – Жан дьо Рокетайад свидетелства: Все още нищо не сме видели. Необходимо е векът да бъде преобърнат…\nПитам се как ли трябва да четем това свидетелство от XIV в. с днешна дата.\n*Тони Николов е философ и журналист. Главен редактор на Портала Култура и сп. „Култура“. Специализирал е в Папския институт за Изтока (Рим) и в Училището за висши хуманитарни науки (Париж) в групата на проф. Жак льо Гоф. Член е на Международното общество за изследване на средновековната философия (S.I.E.P.M) в Лувен. Съставител на тритомника с есета на Георги Марков. Хоноруван преподавател в СУ „Св.Климент Охридски“. Автор на книгите „Пропуканата България“ („Хермес“, 2015) и „Българската дилема“ („Хермес“, 2017).


Взривът в Натанз причинен от дистанционно детонирана бомба - Smolyan.bgvesti.NET\n10:57, 13 апр 2021 г.\nВзривът в иранското съоръжение за обогатяване на уран в Натанз, който беше приписан на Израел, е причинен от бомба, внесена тайно на територията на съоръжението и след това детонирана дистанционно, съобщава "Ню Йорк таймс".\nВ информацията се цитира неназован служител на разузнаването, без да се изяснява дали е американец или израелец.\nСпоред официалното лице взривът е извадил от строя първичната електрическа система, както и нейната резервна система.\nТвърдението очевидно е било потвърдено от бившия ръководител на иранската агенция за атомна енергия в интервю за иранската държавна телевизия.\n"От техническа гледна точка планът на врага беше доста красив", коментира Ферейдун Абаси Давани, сега ръководител на енергийната комисия към иранския парламент, като добави: "Те помислиха за това и използваха своите експерти и планираха експлозията, така че централното захранване и аварийният захранващ кабел да бъдат повредени."\nВъпреки че размерът на щетите остава неизвестен, "Ню Йорк таймс" пише, че служители на специалните служби смятат, че ще са необходими много месеци, за да бъдат отстранени щетите.\nРъководителят на Иранската агенция за атомна енергия Али Акбар Салехи обаче увери, че аварийното захранване вече е възстановено в централата и обогатяването на уран продължавало, въпреки че не е ясно до какво ниво.\n"Голяма част от саботажа на врага може да бъде възстановена и този влак не може да бъде спрян", казал той пред иранските медии според "Ню Йорк таймс".\nИнцидентът в неделя се случи, след като министърът на отбраната на САЩ Лойд Остин кацна в Израел за разговори с премиера Бенямин Нетаняху и министъра на отбраната Бени Ганц.\nСАЩ, основният партньор на Израел в областта на сигурността, се стремят да възобновят ядреното споразумение от 2015 г., целящо да ограничи ядрената програма на Техеран, така че да не може да преследва ядрено оръжие - ход, на който Израел твърдо се противопоставя, особено Нетаняху.\nСпоред "Ню Йорк таймс" американски официални представители са заявили, че не знаят дали техните ирански колеги ще се появят във Виена в сряда, когато преговорите по ядреното споразумение трябва да бъдат възобновени.\nДепутатите в Техеран призоваха дискусиите да бъдат преустановени, въпреки че САЩ отрекоха в понеделник, че са замесени в инцидента в Натанз.\nВ репортаж на израелска телевизия се посочва, че бомбата е избухнала в неделя в 4 часа сутринта, когато около 1000 работници са били в Натанз. Съобщава се, че съоръжението е евакуирано веднага след взрива заради опасения от още бомби, но други експлозиви не са били открити.\nВ информацията на израелската телевизия Channel 13, в която не се цитира източник, се казва, че експлозивът е бил поставен близо до главната електрическа линия в Натанз и че когато е бил детониран, цялото съоръжение е спряло да функционира. Съоръжението остава нефункционално, се казва в информацията, като програмата ще може да заработи отново след месеци.\n"Всички знаци показват, че това е най-тежката атака, която ядрената програма на Иран е претърпяла... в най-важното иранско ядрено съоръжение", отбеляза Алон Бен-Дейвид, военен анализатор на мрежата.\nПо-рано Натанз е бил удрян, включително от експлозия, която разтърси съоръжението миналото лято, като атаката също беше приписана на Израел, насочена към нарушаване на обогатяването на уран и изследванията.\nПрез 2010 г. САЩ и Израел спряха ядрената програма на Иран с вируса Stuxnet, който накара иранските центрофуги да се разкъсат, унищожавайки една пета от машините на страната.\nПояви се версия "делта плюс" на индийския щам на коронавируса\nСигурно е минал трамвая - мисли си Мюлер.


Вотът с есемеси манипулиран!\nНеравностойно гласуване на зрителите с есемеси разбунтува феновете на предаването и предизвика истинско недоволство сред младите изпълнители – пише „България днес”.В понеделник финалистите изнесоха концерт и изпяха песни, които само бяха подбрали в борба за одобрението и симпатиите на зрителите. Всеки от участниците имаше номер, на който можеше да се гасува за него и който беше обявяван веднага след песента, която изпълнителят представя.\nОказа се обаче, че въпросното гласуване приключва малко след края на последното изпълнение за вечерта. Така последните участници бяха ощетени във времето, с което разполагаха, за да бъде гласувано за тях. А процентите се оказаха важни, тъй като във вторник на двамата изпълнители са най-малък вот от отбор трябваше да влязат в директен двубой и единият от тях да отпадне от “Гласът на България“.\nТочно това се случи с един от най-талантливите участници според феновете на предаването.\nПламен Борисов, който спечели обичта на хората с песен на Васил Найденов, пя последен в понеделник, а минути след изпълнението му линиите за гласуване бяха затворени и така талантът от Свищов не успя да натрупа достатъчно вот, за да бъде спасен от зрителите.\nВъв вторник Пламен се изправи срещу Няголета, а Преслава избра момичето да продължи в надпреварата. Недоволни обвиняват Преслава и в пристрастие, тъй се познавала с лелята на младата певица.\nНова мания завладя Фейсбук!!! Вижте повече !!!


Неделя, 27 юни, ок. 16 ч. Минавам покрай наскоро ремонтирания площад "Гарибалди". Погледът ми се спира на изтръгнато бетонно колче, търкулнато покрай една от пейките.\nВторник, 29 юни, 8.30 ч. Докато се приготвям за час, хвърлям един поглед на новините. КРОСС съобщават, че в София са обесили куче. Има и снимка.\nок. 13.15. Пътувам към вкъщи. Минавам покрай бензиностанция и виждам, че незрящ се опитва да пресече булеварда. С него има човек от персонала. Намалявам скоростта и давам предмиство. Черничък голф вдясно зад мен започва да надува свирката. Обръщам се и виждам как някаква тънка чернокоса шофьорка ми пищи: "АРЕ КАРАЙ БЕ-Е-Е, ДА ТИ Е*А МАЙКАТА-А-А!". На свой ред се обръщам и аз и става много неприятно...\nКаква е връзката? Че става въпрос за дни и дела на боклуци. Дано не преувеличавам. Но миналата седмица попаднах на един стар брой на Вайс, където (макар и в друга връзка) Димитър Коцев го е казал много добре:\nТова са едни боклуци, които тънат в боклуци, раждат боклуци и накрая се превръщат в боклуци.\nКъм съветите на автора мога да добавя само един. Ако видите отпадък от третия вид - и ако ви стиска, разбира се - плюйте в колата й/му. В жалкото ежедневие на такива тънки чернокоски не би могло да има повече достойнство, отколкото в ежедневието на плювалника.\n"Реабилитиран по право убиец"\nВ знойния следобед на днешния 15 юни, докато се опитвах да се сдобия със свидетелство от Бюрото за съдимост (София, Св. Патриарх Евтимий 2), попаднах на това:\nОбразец за попълване на заявление. Сигурно са били шегаджии. Втората ми хипотеза е, че някой е решил да си го върне на администрацията, която (както се вижда от образеца) издава въпросното свидетелство при представяне на лична карта И акт за раждане.\nВчера например ме отпратиха, защото имах само лична карта. Вероятно не съм бил нито първият, нито последният. Зачудих се, че работата не може да се свърши само с лична карта - стори ми се, че ЕГН е напълно достатъчен. "Ама разбира се, че не може!", отговори ми служителката - през винаги неизменното прозорче с големина на една човешка длан.\nРазбира се, аз не разбирам откъде се разбира, че не може, но както и да е... На фона на разни други работи това са бели кахъри :-)\nЧестване на РД в Il Corriere\nБългарските медии почетоха рождения ден на премиера подобаващо. В Труд например най-много се вълнуват от подаръците: "лъвче" и "най-скъпото за един мъж". Логично, акцентът попада върху визитата на Силвио Берлускони: "Той е толкова голям, че ме засенчва" е друго водещо заглавие на любимия вестник, който - било за краткост, било заради винаги добре дошлата атмосфера "по пантофи" - понякога се обръща към италианския премиер по малко име.\nНо какво толкова? Нима не всички знаят, че Бойко Борисов и Силвио Берлускони са близки приятели?\nАми всъщност може би не всички. Понякога даже си мисля, че въпросното приятелството е почти целенасочено вестникарско клише - "медиафакт", така да се каже, извън кутийката на който не може нито да се мисли, нито да се говори, нито да се пише. Хрумва ми, че такива "медиафакти" имат дълга традиция в българските печатни медии. Нима "не всички знаят", че Ахмед Доган е безспорно един от най-опитните и мъдри професионални български политици? Или пък че Симеон Дянков има сприхав характер и е крайно невъзпитан?\nВсе пак може би не всички... (Имам предвид Борисов и Берлускони, не Дянков и Доган.) Иначе как да си обясним факта, че il Cavaliere бърка малкото име на българския премиер? В тази връзка препечатвам материала на Кориере делла сера от вчера. Той действително се появи и в български издания, но с 24 часа закъснение и, разбира се, неизменно в прегледите на чуждестранния печат.\nFESTA DI COMPLEANNO - Prima di partire da Sofia direttamente per la Libia, Berlusconi (in Bulgaria col vicesindaco di Roma, Mauro Cutrufo, e con il sindaco di Salemi Vittorio Sgarbi) ha festeggiato con un pranzo in una località coperta da uno stretto riserbo il compleanno del premier bulgaro, Boyko Borisov. «Sono sicuro che Boris ed io continueremo a fare insieme buone cose per l'Italia, la Bulgaria e l'Unione Europea» ha promesso il Cavaliere al premier bulgaro, chiamandolo erroneamente Boris invece che Boyko. Dal clima caldo della cerimonia, risulta chiaro che i rapporti tra i due Paesi sono stretti. «Questa statua testimonia un'antica vicinanza e amicizia che si è rinnovata ultimamente con grande forza perchè è eccellente la nostra collaborazione per l'economia, la cultura e la politica» ha confermato Berlusconi all'inaugurazione del monumento dedicato a Garibaldi. «Sono felice di essere stato come premier avvocato della Bulgaria - ha detto ancora il Cavaliere - sostenendo con grande convinzione che dovesse ritornare in Europa e quindi diventare membro della Ue».\nКъм публицистиката на "безобидния" Иво Инджев не мога да бъда безпристрастен. Просто смятам, че неговите клавиши са най-острите.\nМоже би всичко е заради личната му дарба за писане на съвършени изречения. И най-вече заради таланта, с който успя(ва) да (с)печели своите "Пулицър и Нобелова награда едновременно" направо от читателите.\nЗатова няма как да не споделя лицето на ето тази особено ценна нова придобивка:\nПетиция на издателства Оксфорд, Кеймбридж, Макмилън и ПОНС - България\nТе правят най-добрите учебници, които могат да се намерят на българския пазар.\nНо не и според действащите към момента критерии за подбор на "одобрени учебници".\nИсторията малко напомня тази с недобрата акредитационна оценка на Американския университет в Благоевград: хубава им била библиотеката, ама книгите - само на чужди езици и най-вече на английски.\nШансовете нещата да се нормализират с новия закон за средно образование изглеждат сериозни. Все пак ви призовавам да подкрепите петицията на Оксфорд, Кеймбридж, Макмилън и ПОНС тук.\nПетиция на издателства Оксфорд, Кеймбридж, Макмилъ...


Патриотите от ВМРО - Карлово почистиха двора на Сопотския манастир „Св. Спас” - ВМРО\nНачало Зеленото е родолюбие Патриотите от ВМРО - Карлово почистиха двора на Сопотския манастир „Св. Спас”\nПатриотите от ВМРО – Карлово почистиха двора на Сопотския манастир „Св. Спас”\nМладите патриоти предприели мащабната акция по своя инициатива\nПатриотите от ВМРО – Карлово почистиха двора на Сопотския манастир „Св. Спас”. Въоръжени с ръкавици, косачки, ножици и брадви, те се борили с гъстата растителност през целия съботен ден.\nМонахините от манастира няма как да се справят сами с тази задача. Изисква се доста физическа сила и издръжливост. Направихме каквото можахме, но остана още за довършване. Скоро пак ще ги посетим и ще довършим започнатото. Трябва да се помага, смята председателят на ВМРО в Карлово Светлозар Янков.\nМомчетата и момичетата от ВМРО, прекарали почивния си ден в работа, но не съжаляват за това. Чувстват се удовлетворени и смятат, че така трябва да се помага. И на църквата, и на всички, които имат нужда и заслужават.\nПрекарахме деня си сред шипки, тръни и коприва, издрахме се целите, но успяхме да свършим това, за което тръгнахме. Гордеем се, че го направихме, разказват участниците в акцията. Преди да започнат почистването на бурени и тръни, войводите били посрещнати повече от любезно и с кратка беседа за историята на манастира. После запалили свещи в църквата на манастира, където са изложени и одеждите, с които най-вероятно е служил и дякон Игнатий (Васил Левски).\nСчитаме, че това е не само безценна помощ за монахините в манастира, но и отличен пример за останалите хора. Трябва да сме по-задружни, сплотени и единни. Да си помагаме. Така можем да променим много неща, но промяната трябва да започне от нас самите, посочи Янков.\nТой разказа за RNews.bg, че тече подготовката и за патриотичния поход „Зеленото е родолюбие”, който ВМРО – Карлово организира. Поканени са всички патриоти и любители на природата, които искат заедно да почистим планината. Планували сме похода за 14.05, но датата не е окончателна. Ще се съобразим с желанието на участниците, каза Светлозар Янков.\nПоходът включва изкачване на групата до хижа „Балкански рози”, настаняване, патриотична вечер и нощувка. На следващия ден, по обратния път към Карлово, ще бъдат събирани в чували боклуците около пътеката и биваците. Крайният срок за записване на желаещите да се включат в похода е 8-ми май.\nПовече за националната кампания на ВМРО „Зеленото е родолюбие“ може да намерите в рубриката тук >>>\nПредишна статияМ. Ризински: Българи има във всички македонски партии\nСледваща статияПитат кмета на Русе за разбита улица


Кристиано се примири: Оставам в Юнайтед - Спорт - DarikNews.bg\nКристиано се примири: Оставам в Юнайтед\n7 август 2008 08:04\nКристиано се примири: Оставам в Юнайтед / netinfo\nСагата около Кристиано Роналдо, който цяло лято се люшкаше между Манчестър Юнайтед и Реал Мадрид, е на път да приключи. Португалският национал ще се завърне при „червените дяволи” в петък.\nВ информацията, поместена в „Times”, се припомня и фактът, че проблемите в клуба, свързани с Роналдо и Уейн Рууни, карат сър Алекс Фъргюсън да продължи да търси вариант да привлече Димитър Бербатов.\nПреди ден мениджърът на Юнайтед заяви категорично, че случаят с Кристиано е приключен и той ще остане на „Олд Трафорд”. Самият футболист, който на няколко пъти изрази желанието си да се присъедини към испанския шампион, изглежда също се примири, поне така изглежда по думите му в интервю за португалското издание „Público”.\n„Да, оставам в Манчестър Юнайтед. Ще остана поне през следващия сезон. Фъргюсън чу моите аргументи, аз разбрах неговите и действително постигнахме съгласие, полезно и за двете страни. И то е да остана”, сподели Роналдо.\n„Вървеше мълва, че ще остана, въпреки моята воля, но искам да изясня нещо – този, който каза това, е лъжец. Ще играя за Манчестър Юнайтед с цялото си сърце и душа. Ще се боря докрай”, добави португалският национал.\nВ същото време Кристиано Роналдо си даде ясна сметка, че той е „виновникът” Манчестър Юнайтед и Реал Мадрид да се хванат за гушите, затова пое отговорността за случилото се.\n„Знаех, че Реал Мадрид се интересува от мен и направиха доста сериозна оферта. За кратко моето желание беше Юнайтед да приеме предложението на Реал и да кажа обратното нещо би било лъжа. Но амбицията ми остава, един ден да отида в Реал”, каза още Роналдо.\nКристиано Юнайтед Оставам примири